|  |  |  |  |  |
| --- | --- | --- | --- | --- |
| **Версия** | **Дата** | **Описание** | **Автор** | **Одобрил** |
| 1 | 07.09.2021 г. | Процедура за начините на комуникация при жалби и искания от субекта на данни | Таня Цинова | Здравка Запрянова  със Заповед №  308/07.09.2021Г. |
|  |  |  |  |  |
|  |  |  |  |  |

1. Предназначение на процедурата

Тази процедура се отнася до:

* жалби и искания от субекти на данни, свързани с обработката на техните лични данни от Районен съд - Кърджали;
* обработка на искания от субектите на данни относно упражняването на техните права по ОРЗД;
* жалби на субектите на данни относно начина на обработване на техните искания или жалби.

1. Нормативна уредба

* [Член 12](https://web.apis.bg/e.php?celex=32016R0679&ToPar=Art12) от Общия регламент за защита на данните (ОРЗД)
* Членове [37б](https://web.apis.bg/p.php?Base=NARH&DocCode=40144&ToPar=Art37б), [37в](https://web.apis.bg/p.php?Base=NARH&DocCode=40144&ToPar=Art37в) и [38](https://web.apis.bg/p.php?Base=NARH&DocCode=40144&ToPar=Art38) от Закона за защита на личните данни (ЗЗЛД)
* [Насоки относно прозрачността](https://web.apis.bg/e.php?i=663677) съгласно Регламент 2016/679

1. Задължения и роли

Всички съдии и служители в Районен съд – Кърджали са отговорни за начина, по който жалбите и исканията, направени от субекти на лични данни, се изпращат по съответния ред до Длъжностното лице по защита на данните.

Длъжностното лице по защита на данните отговаря за разглеждането на всички искания и жалби в съответствие с предписанията на тази процедура.

1. Ход на процедурата
2. **Обща информация и съобщения**

Искането може да бъде подадено по следните начини:[[1]](#footnote-1)

* чрез писмено искане до Районен съд – Кърджали;
* по електронен път до Районен съд – Кърджали при условията на Закона за електронния документ и електронните удостоверителни услуги, Закона за електронното управление и Закона за електронната идентификация.

Районен съд – Кърджали обявява координатите за контакт със своето Длъжностно лице по защита на данните, като ги публикува на своята интернет страница на адрес kardzhali-rs.justice.bg, ясно обособени в секцията „Защита на личните данни“.

Районен съд – Кърджали поставя ясни и разбираеми указания на интернет страницата си kardzhali-rs.justice.bg относно подаването на искания и жалби, както и примерна форма за искания на субектите на данни (виж Образец на форма за искане от субект на данните (GDPR\_FORM\_02)).

Съобщенията, съдържащи искане/жалба, се изпращат директно на електронна поща, контролирана и проверявана от Длъжностното лице по защита на данните.[[2]](#footnote-2)

Съобщенията, съдържащи Искане /Жалба, може да се подадат и на „Регистратура“ при Районен съд – Кърджали, като съответният деловодител ги докладва на Длъжностното лице по защита на данните.

Районен съд - Кърджали предоставя публичен достъп на субектите на данните до своята Декларация за поверителност (уведомление за поверително третиране на личните данни) (GDPR\_FORM\_01), която е публикувана на уеб сайт kardzhali-rs.justice.bg, където е видима в секцията „Защита на личните данни“ и е достъпна при попълването на електронната форма за подаване на искания и жалби.

Районен съд – Кърджали документира всички действия във връзка с комуникацията със субектите на данни в Регистъра на исканията.

1. **Възможности на субекта на данни**

Субектите на данни могат да подадат до Районен съд – Кърджали:

* искания за осъществяване на правата им по защита на личните данни – искане за достъп, за изтриване, за ограничаване на обработването, възражение за обработване, за пренос на данните;
* оплаквания относно начина на разглеждане на искането/жалбата им;
* жалба срещу всяко решение, взето след подадено искане/жалба.

1. **Начин на подаване на искания и жалби**

Субектите на данни могат да отправят искания и жалби чрез Образец на форма за искане от субект на данните (GDPR\_FORM\_02), публикувана на интернет страницата на Районен съд – Кърджали, и/или директно на Длъжностното лице по защита на данните по електронна поща, чийто адрес е публикуван на уеб страницата kardzhali-rs.justice.bg с информация за контактните данни на Администратора.

Кореспонденцията, получена чрез Образец на форма, се докладва директно на Длъжностното лице по защита на данните за разглеждане и разрешаване на въпроса в законоустановения срок.

1. **Отговор и срокове**

Районен съд – Кърджали разглежда и взема решение по постъпилото искане или жалба при спазване на следните правила и срокове:

* Исканията/жалбите се насочват към Длъжностното лице по защита на данните, който трябва да даде мотивирано становище и да подготви проект за отговор на субекта на данните най-късно в срок от 20 дни от тяхното получаване.
* Ръководството на Районен съд – Кърджали изготвя отговор на исканията/жалбите на субектите на данни като взима предвид становището и проекта на отговор изготвени от Длъжностното лице по защита на данните и се мотивира в случай, че се отклони от тях.
* Жалбата срещу взетото решение трябва да бъде разгледана и решена в срок от един месец.
* Ако Районен съд – Кърджали не удовлетвори искането на субекта на данни в рамките на изискуемите срокове или откаже да уважи жалбата, то в отговора си излага на ясен и разбираем език причините, поради които не е предприел действие или е отказал.
* Районен съд – Кърджали също така информира в отговора си субекта на данните относно тяхното право да подават жалби директно до надзорния орган (Комисия за защита на личните данни и Инспектората към Висшия съдебен съвет), като едновременно с това предоставя на субекта на данните координатите за контакт с надзорния орган и ги информира за правото им да търсят правна защита.

Всички действия на Районен съд - Кърджали, предприети в изпълнение на настоящата процедура, се извършват без да се дължи заплащане от субекта на данните, като при повтаряеми или прекомерни искания и жалби може да се налагат разумни такси за разглеждането им.[[3]](#footnote-3)

1. Примерни образци

* Образец на форма за искане от субект на данните (GDPR\_FORM\_02)
* Декларация за поверителност (уведомление за поверително третиране на личните данни) (GDPR\_FORM\_01)

1. Съобразете вашата процедура с използваният във вашата организация начин на подаване на заявленията (исканията) на субектите на лични данни. [↑](#footnote-ref-1)
2. Това е в случаите, когато заявлението е подадено по електронен път. Ако е подадено писмено (например в деловодството на организацията) опишете какъв е пътя, по който това заявление се обработва. [↑](#footnote-ref-2)
3. Вашата организация може да наложи разумни такси за разглеждането на искания и жалби или да откаже да ги разглежда единствено при положение, че те са повтаряеми, явно неоснователни или прекомерни. [↑](#footnote-ref-3)